Document ID: 32011D0069

ROZHODNUTIE RADY 2011/69/SZBP
z 31. januára 2011,
ktorým sa mení a dopĺňa rozhodnutie Rady 2010/639/SZBP o reštriktívnych opatreniach proti niektorým predstaviteľom Bieloruska
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 29,
keďže:
(1)
Rada 25. októbra 2010 prijala rozhodnutie 2010/639/SZBP o reštriktívnych opatreniach proti niektorým predstaviteľom Bieloruska (1).
(2)
Vzhľadom na zmanipulované prezidentské voľby z 19. decembra 2010 a násilný zásah voči politickej opozícii, občianskej spoločnosti a predstaviteľom nezávislých masových médií v Bielorusku by sa malo zrušiť pozastavenie cestovných obmedzení pre osoby, na ktoré sa vzťahuje článok 1 ods. 1 písm. b) a c) rozhodnutia 2010/639/SZBP.
(3)
Reštriktívne opatrenia by sa mali vzťahovať aj na osoby, ktoré nesú zodpovednosť za zmanipulovanie volebného procesu a zásah proti opozícii.
(4)
Je tiež potrebné aktualizovať informácie týkajúce sa istých osôb uvedených na zoznamoch v prílohách I, II, III a IV rozhodnutia 2010/639/SZBP.
(5)
Rada bude pravidelne preskúmavať situáciu v Bielorusku, aby zhodnotila, či bieloruské úrady dosiahli pokrok pri rešpektovaní demokratických hodnôt, dodržiavaní ľudských práv a základných slobôd vrátane práva na slobodu prejavu a tlače, slobodu zhromažďovania a politického združovania sa a zásad právneho štátu.
(6)
Rozhodnutie 2010/639/SZBP by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Rozhodnutie 2010/639/SZBP sa týmto mení a dopĺňa takto:
1.
V článku 1 ods. 1 sa dopĺňa toto písmeno:
„d)
za porušenie medzinárodných volebných noriem pri prezidentských voľbách v Bielorusku 19. decembra 2010 a za zásah proti občianskej spoločnosti a demokratickej opozícii a osobám s nimi spojeným, uvedeným v prílohe IIIA.“.
2.
Článok 2 sa nahrádza takto:
„Článok 2
1. Všetky finančné prostriedky a hospodárske zdroje, ktoré patria, sú vo vlastníctve, držbe alebo pod kontrolou osôb, ktoré sú zodpovedné za:
a)
porušenie medzinárodných volebných noriem pri prezidentských voľbách v Bielorusku 19. decembra 2010 a za zásah proti občianskej spoločnosti a demokratickej opozícii a fyzickým alebo právnickým osobám, subjektom alebo orgánom, ktoré sú s týmito zodpovednými osobami spojené, uvedeným v prílohe IV;
b)
porušenie medzinárodných volebných noriem pri prezidentských voľbách v Bielorusku 19. decembra 2010 a za zásah proti občianskej spoločnosti a demokratickej opozícii a fyzickým alebo právnickým osobám, subjektom alebo orgánom, ktoré sú s týmito zodpovednými osobami spojené, uvedeným v prílohe IIIA;
sa zmrazia.
2. Žiadne finančné prostriedky ani hospodárske zdroje sa nesmú sprístupniť, a to priamo ani nepriamo, osobám uvedeným v prílohách IIIA alebo IV alebo v ich prospech.“.
3.
V článku 3 ods. 1 písm. a) sa nahrádza takto:
„a)
potrebné na uspokojenie základných potrieb osôb uvedených v prílohách IIIA alebo IV a ich nezaopatrených rodinných príslušníkov vrátane platieb za potraviny, nájom alebo hypotéku, lieky a zdravotnícku starostlivosť, daní, poistenia a poplatkov za verejné služby;“.
4.
Článok 3 ods. 2 sa nahrádza takto:
„2. Článok 2 ods. 2 sa nevzťahuje na tieto prostriedky pripísané na zmrazené účty:
a)
úroky alebo iné výnosy z týchto účtov alebo
b)
platby splatné na základe zmlúv, dohôd alebo záväzkov, ktoré sa uzavreli alebo ktoré vznikli pred dátumom, ku ktorému sa na tieto účty začali vzťahovať ustanovenia spoločnej pozície 2006/276/SZBP alebo tohto rozhodnutia,
a pod podmienkou, že sa na takéto úroky, iné výnosy a platby naďalej vzťahuje článok 2 ods. 1 písm. a) a b) tohto rozhodnutia.“.
5.
Článok 4 ods. 1 sa nahrádza takto:
„1. Rada na návrh členského štátu alebo vysokého predstaviteľa Únie pre zahraničné veci a bezpečnostnú politiku prijme zmeny a doplnenia v zoznamoch, ktoré sú uvedené v prílohách I, II, III, IIIA, IV a V podľa toho, ako si to vyžaduje politický vývoj v Bielorusku.“.
6.
Článok 7 ods. 3 sa vypúšťa.
7.
Prílohy I, II, III a IV k rozhodnutiu 2010/639/SZBP sa nahrádzajú textom v prílohách I, II, III a IV k tomuto rozhodnutiu.
8.
Text prílohy V k tomuto rozhodnutiu sa dopĺňa k rozhodnutiu 2010/639/SZBP ako jeho príloha IIIA.
Článok 2
Toto rozhodnutie nadobúda účinnosť dňom jeho prijatia.
V Bruseli 31. januára 2011

Labels: 10
18
11
5